ક્યારેક ત્રાસી જઈ અવાજ બચાવો આંદોલનના વિચારો આવતા હોય, જ્યારે કોઈ એક નાનકડી વાત કહેવા ત્રણસો વાક્યોનો કરપીણ પ્રહાર કરે . અમુક તો ઘરમાં એવી રીતે વાત કરે જાણે પોતે સ્ટેજ ઉપરથી કોઈ નાટક કે ફિલ્મનો ભારેખમ ડાયલોગ બોલતા હોય અને અમુક તો સાદી વાતો કરે તો એમ લાગે કે મોટો ઝઘડો ચાલી રહ્યો છે! કોઈક ગમતી વ્યક્તિ કે પ્રેમિકા બોલે તો એમ લાગે કે પારિજાતનાં ફૂલ ખરતાં હોય. આમ દરેકની બોલવાની ક્ષમતા, માત્રા અને શૈલી ભિન્ન હોય છે. અવાજના અતિ-ઉપયોગ કે ઓવર યુસેજને કારણે કંઠને લગતા ઢગલાબંધ રોગો કે તકલીફો ઊભી થાય છે. મ્યુકોઝલ ડિસઓર્ડર્સ, જેમ કે વોકલ નોડ્યુલ્ઝ, વોકલ પોલીપ્સ, સિસ્ટ, કોન્ટેક્ટ અલ્સર, વોકલ-કોર્ડસ પેરેસીસ, વોઇસ પેરાલિસિસ (યુની/બાઅલેટરલ), ટ્યુમર અને લેરિન્જિયલ કેન્સર જેવી અનેક બીમારીઓનો સામનો આ અતિશય બોલવાને કારણે કરવો પડે છે. આમાંના મોટા ભાગના રોગોનું સમયસર નિદાન થાય તો એનો ઉપચાર અને નિવારણ શક્ય છે. આંકડાઓ આશ્ચર્યમાં મૂકે એવા છે. દસમાંથી પાંચને ઉપરોક્ત તકલીફો હોય છે.